
R E F E R A T   D E   A P R O B A R E 
privind aprobarea contractării unei finanțări rambursabile interne 
în valoare de 4.800.000 lei


Asigurarea unor servicii publice de calitate, moderne și adaptate nevoilor cetățenilor reprezintă o prioritate fundamentală a administrației publice locale din Municipiul Brad. Printre acestea, asigurarea agentului termic în condiții de siguranță, eficiență energetică și la costuri sustenabile constituie o componentă critică pentru infrastructura urbană și confortul comunității noastre.
În acest sens, Municipiul Brad a accesat Programul „TERMOFICARE 2019-2027”, obținând finanțare pentru obiectivul de investiții „CONSTRUIRE CENTRALĂ TERMICĂ ȘI CONDUCTĂ DE RACORD AGENT PRIMAR LA SISTEMUL DE DISTRIBUȚIE ÎN MUNICIPIUL BRAD, JUDEȚUL HUNEDOARA”, prin încheierea Contractului de finanțare nr. MDLPA 119513/07.08.2023 (respectiv nr. U.A.T. Brad 43732/04.09.2023).
Investiția are ca scop creșterea eficienței sistemului de producere a energiei termice prin cogenerare de înaltă eficiență, utilizând o tehnologie modernă bazată pe biomasă, gaz natural și păcură.
Finanțarea atrasă este una extrem de avantajoasă, fiind structurată astfel:
              - 85% (56.311.993,22 lei) – finanțare asigurată de la bugetul de stat, prin M.D.L.P.A. și Fondul pentru Mediu;
              - 15% (9.937.410,57 lei) – contribuție proprie obligatorie a Municipiului Brad.
Până la această dată, din resurse proprii, Municipiul Brad a achitat suma de 2.551.997,59 lei. Diferența necesară pentru finalizarea contribuției proprii este în cuantum de 7.385.412,98 lei. Deoarece veniturile curente ale bugetului local nu permit susținerea integrală a acestei sume într-un singur exercițiu bugetar, fără afectarea funcționării celorlalte servicii publice locale, se impune identificarea unei surse alternative de finanțare.
Astfel, am considerat că soluția optimă o reprezintă contractarea unei finanțări rambursabile interne în valoare de 4.800.000 lei. Aceasta este esențială pentru asigurarea fluxului de numerar necesar finalizării investiției conform graficului, evitarea riscului de reziliere a contractului cu M.D.L.P.A. (ceea ce ar atrage pierderea întregii sume nerambursabile), precum și eșalonarea efortului financiar, protejând astfel bugetul local de presiuni financiare imediate.
În vederea implementării acestei operațiuni financiare, am inițiat prezentul proiect de hotărâre prin care am propus contractarea unei finanțări rambursabile interne de 4.800.000 lei, cu o maturitate de 20 de ani. 
Fondurile vor deservi exclusiv restul de executat din cofinanțarea centralei termice și eventualele cheltuieli conexe sau neeligibile. Din bugetul local se va asigura integral serviciul datoriei (rate, dobânzi, comisioane) și taxele aferente.
Din punct de vedere economic, proiectul inițiat este pe deplin sustenabil, Municipiul Brad încadrându-se în limitele de îndatorare prevăzute de Legea nr. 273/2006 privind finanțele publice locale, cu modificările și completările ulterioare.
În conformitate cu rigorile sistemului bancar și ale legislației datoriei publice, proiectul prevede garantarea creditului cu veniturile proprii ale bugetului local. Se exclude garantarea cu bunuri din domeniul public, asigurându-se totodată încadrarea Municipiului Brad sub pragul legal de îndatorare de 30%.
Pentru asigurarea transparenței și a unei corecte informări a cetățenilor, ordonatorul principal de credite va publica, trimestrial, pe site-ul instituției informații privind stadiul creditului, costurile aferente și plățile efectuate. De asemenea, vor fi respectate toate obligațiile de raportare către Ministerul Dezvoltării, Lucrărilor Publice și Administrației (MDLPA), contractarea finanțării va fi realizată numai după obținerea avizului prealabil de la Comisia de Autorizare a Împrumuturilor Locale (CAIL).
Având în vedere că art. 29 alin. (1) lit. f) din Legea nr. 98/2016 privind achizițiile publice, cu modificările și completările ulterioare, exclude împrumuturile bancare din procedurile clasice de achiziții publice, Municipiul Brad are obligația de a-și crea un mecanism propriu care să asigure concurența și transparența. Prin urmare, proiectul de hotărâre conține o Anexă cu Norme Procedurale specifice. Aceste norme stabilesc o competiție transparentă în 3 etape (depunere oferte, rundă de negocieri succesive a marjelor de dobândă/comisioane și evaluarea finală prin algoritmul Ratei Interne de Rentabilitate - RIR). Scopul acestor norme este contractarea unui împrumut în lei care sa fie avantajos din punct de vedere economic (costurile creditului dobânda și comisioanele sa fie cât mai mici). 
Pentru operativitate în relația cu instituțiile bancare, am propus împuternicirea Primarului Municipiului Brad pentru negocierea finală, semnarea contractului și emiterea instrumentelor de garantare (bilete la ordin). 
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
În susținerea propunerii mele invoc prevederile art. 1 alin. (5), art. 120, art. 121 alin. (1) şi alin. (2) din Constituţia României, republicată, cu modificările și completările ulterioare, ale art. 9 paragraful 8 din Carta europeană a autonomiei locale, adoptată la Strasbourg la 15 octombrie 1985, ratificată prin Legea nr. 199/1997, ale art. 7 alin. (2), art. 1.166 şi următoarele din Legea nr. 287/2009 privind Codul civil, republicată, cu modificările şi completările ulterioare, ale art. 13 din Ordonanţa de Urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare, ale art. 61 - 66 şi art. 76^1 din Legea nr. 273/2006 privind finanţele publice locale, cu modificările şi completările ulterioare, ale art. 2 lit. c), lit. k), lit. p), art. 5 alin. (1), art. 6, art. 9 şi art. 10 din Ordonanţa Guvernului nr. 119/1999 privind controlul intern/managerial şi controlul financiar preventiv, republicată, cu modificările şi completările ulterioare, ale Hotărârii Guvernului României nr. 9/2007 privind constituirea, componenţa şi funcţionarea Comisiei de autorizare a împrumuturilor locale, cu modificările şi completările ulterioare, ale art. 43 alin. (4) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, ale art. 129 alin. (1), alin. (2) lit. b), alin. (4) lit. b), art. 139 alin. (1) și alin. (3) lit. b) coroborat cu art. 196 alin. (1) lit. a), art. 155 alin. (1) lit. c) şi alin. (4) lit. d)  din Ordonanţa de Urgenţă a Guvernului nr. 57/2019 privind Codul administrativ, cu modificările şi completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

